Simon Emil Ammitzbøll (RV), 2008-04-10:
Så skal jeg prøve at bevæge mig på kanten her, tror jeg.
Man er jo nødt til holde fast i, at det her forslag er en del af at finansiere en flerårsaftale.
Det går jeg ud fra er i orden at jeg nævner.
Man kan sige, at de 3 mio. kr. i så fald kunne bruges til at sikre det it-baserede undervisningssystem i fængslerne, som der blev skåret ned på i den aftale, efter at Det Radikale Venstre forlod forhandlingsbordet.
Det synes jeg sådan set er meget rimeligt at sige.
Jeg kan også godt finde på ting, der var der, da vi stadig sad ved forhandlingsbordet.
Nuvel, lad os ikke gøre det til en lang diskussion om det.
Jeg synes bare, når nu det var blevet nævnt, at det var på sin plads lige at gøre det klart.
Det Radikale Venstre er meget glad for det her forslag.
Men jeg tror, at vi vil forholde os til dette spørgsmål på samme måde, som vi forholdt os til spørgsmålet om, hvorvidt der skulle være en særlig paragraf imod tvangsægteskaber; at så længe ministeriet indarbejder de begreber, vi gerne vil have eksplicit kriminaliseret, i straffeloven, så er vi sådan set tilfredse med det, især når der også argumenteres for, hvorfor man vælger at gøre det på den måde i form af en strafskærpende omstændighed i stedet for som en særlig torturparagraf.
Det Radikale Venstre synes jo i lighed med andre partier, og hvad vi har hørt her i debatten, at tortur er noget af det mest frygtelige, der findes, og vi synes, det er fint, at man har ladet sig inspirere at den torturkonvention, som FN vedtog i 1984 i forhold til definitionen af tortur.
Det er jo også særlig slemt, når det er sådan, at offentlige myndigheder prøver at udsætte folk for fysisk eller psykisk smerte eller prøver at skade legeme eller helbred for enten, som der står, at skaffe oplysninger eller tilståelse, eller for at afstraffe, skræmme, eller tvinge nogen til at gøre, tåle eller undlade noget, eller på grund af den pågældendes politiske overbevisning, køn, race, hudfarve, nationale eller etniske oprindelse, tro eller seksuelle orientering.
Vi har dog et par spørgsmål om lovforslaget.
Det kunne jeg godt tænke mig ministerens kommentarer til.
Den anden diskussion er diskussionen i forhold til forældelsesregler.
Skal tortur kunne forældes?
Der er jo ingen tvivl om, som det også allerede er blevet nævnt i debatten, at der jo er en lang række områder, hvor vi allerede undtager fra forældelse, altså krigsforbrydelser, drab osv.
Skulle man så også overføre det til tortur?
Jeg vil sige, at vi i Det Radikale Venstre er åbne over for, at man også kunne se på, om der skulle være enten ingen forældelse eller særlige forældelsesregler i forhold til tortur.
Men det synes jeg vi må tage yderligere drøftelser af i udvalgsarbejdet.
Endelig må jeg sige, at det har været nævnt, i hvert fald af et enkelt parti, at man ikke synes, at straffene blev hårde nok med det her.
Det Radikale Venstre er jo ikke et parti, som hverken normalt, var jeg lige ved at sige, eller ved denne lejlighed har tænkt sig at være fortaler for højere straffe ud over det, der allerede ligger i lovforslaget, som jo gør, at tortur netop bliver en strafskærpende omstændighed.
Og derfor må det give en forhøjelse af straffen, hvis der er tale om tortur.